text: Lille fremgang i beskæftigelsen
  26 januar 2012 kl. 12.55
  Funktionærer og tjenestemænd er blevet hårdt ramt af ledighed, mens det langsomt begynder at lysne for arbejdere i industrien og byggeriet.
  Det fremgår af Danmarks Statistik og Beskæftigelsesregion Syddanmarks ledighedstal for december, som torsdag blev offentliggjort.
  I december var ledigheden på 18.442 personer i Sydjylland, hvis man regner arbejdsløse i aktivering med. Arbejdsløsheden er faldet med 2,3 procent i forhold samme måned for et år siden.
  
  Offentlige fyringer
  Funktionærer og tjenestemænd har haft en stigende ledighed i slutningen af 2011. Det hænger blandt andet sammen med omfattende fyringer i kommunerne, især af lærere.
  Lærernes a-kasse har i det seneste år haft en stiende ledighed på 37,4 procent i Sydjylland. Omvendt er ledigheden blandt arbejdere i byggeri og industri faldet med 14,7 procent.
  Ledigheden i Sydjylland var i december på 5,5 procent. I hele landet var ledigheden på seks procent.
  I Billund, Varde og Vejen var ledighedsprocenten nede på 4,5 procent. De seneste fyrringet på Vestas i Varde indgår ikke i statistikken.
  Beskæftigelsesregion Syddanmarks hjemmeside.
  